Iffirmat ftehim ta' impenn minn Malta għal-Logħob tal-Ispecial Olympics f'Mejju 2022 Il-gvern Malti kkommetta l-fondi u r-riżorsi meħtieġa biex pajjiżna jilqa' l-logħob tal-Ispecial Olympics f'Malta s-sena d-dieħla. Qabel l-iffirmar ta' dan il-ftehim ma' Special Olympics Malta u Special Olympics Europe Eurasia, il-mara tal-Prim Ministru, Dr Lydia Abela, qalet li pajjiżna jħossu onorat bl-ewwel opportunità fl-istorja biex jorganizza din il-manifestaz­zjoni sportiva. "Nemmnu li, bħala pajjiż li dej­jem jistinka biex isaħħaħ l-inklużjoni, Malta hija fil-pożizzjoni addattata biex turi s-saħħa tal-abbilitajiet differenti." Dr Abela saħqet li l-logħob ta' Special Olympics jagħtu lill-atleti l-opportunità ta' ħajjithom biex jikkompetu u jiksbu r-riżultati. Qalet li l-avveniment iħeġġeġ ħajja sana u jippromwovi s-saħħa fiżika u mentali. Għalhekk, fi żmien meta pajjiżna qed jinvesti ħafna fil-kwalità tal-ħajja taċ-ċittadini, Malta hija l-post ideali fil-ħin ideali biex jospita din iċ-ċelebrazzjoni ta' talent. L-organizzazzjoni ta' Special Olympics f'Malta, wara d-diffikultajiet tal-pandemija, toħloq sens ta' entużjażmu kbir. "Il-poplu Malti u Għawdxi se jkun involut f'kull stadju tal-avveniment għaliex irriduhom ikunu l-logħob tan-nies li permezz tagħhom innisslu kunfidenza fl-atleti, niċċelebraw it-talenti tagħhom u nuru li Malta hija mudell ta' ugwaljanza," temmet tgħid mart il-Prim Ministru. Is-Segretarju Parlamentatri Clif­ton Grima spjega kif f'pajjiżna hawn madwar 450 atleta li jipparteċipaw fl-Ispecial Olympics. Dr Grima qal li dawn l-atleti mhumiex biss atleti, iżda kull wieħed u waħda minnhom għandhom storja unika u interessanti x'jirrakkontaw. Dr Grima fakkar kif, matul is-snin, l-atleti Maltin ipparteċipaw f'20 avveniment internazzjonali spor­tiv, fejn ġabu lura lejn pajjiżna aktar minn 300 midalja li warajhom hemm ħidma, sagrifiċċju u esperjenzi. Iċ-chairperson tal-kumitat orga­nizzattiv tal-logħob ta' Mejju 2022 id-deputat Oliver Scicluna qal li, mill-esperjenza tiegħu mal-atleti ta' Special Olympics, jista' jixhed li l-isport iwassal biex persuni b'di­żabbiltà jemmnu iktar fil-kapaċitajiet tagħhom u b'hekk ikunu jistgħu jimxu iktar 'il quddiem fil-ħajja. Huwa qal li Malta se tkun lesta biex tilqa' atleti ta' pajjiżi differenti li se jgawdu minn dan il-mument ta' għaqda u ċelebrazzjoni fil-faċilita­jiet sportivi ta' pajjiżna. Il-president ta' Special Olympics Europe Eurasia, David Evangelista, qal li dawn il-logħob jiċċelebraw id-dinjità umana u l-valuri Ewropej tal-għaqda, l-inklużjoni u s-solidarjetà. Sostna li b'dawn il-logħob nistgħu verament inressqu dawn il-prinċipji 'l quddiem f'isem nies f'diżabbiltà intelletwali. Il-Co­vid-19 ħarbtet il-ħajja ta' kuljum madwar id-dinja, imma issa ninsabu lesti biex nidħlu f'era ġdida ta' inklużjoni f'Malta, fl-Ewropa u anke lil hinn mil-Logħob tal-Ispecial Olympics. L-atleta Maltija tal-Ispecial Olympics Maria James irrakkontat l-esperjenza personali tagħha meta sentejn ilu rrappreżentat lil Malta f'Abu Dhabi u rebħet il-midalja tal-fidda fil-freestyle tal-100 metru fid-dixxiplina tal-akkwatika. Hija spjegat il-kuraġġ u l-ferħ li ħasset hekk kif kienet aċċettata, inkluża u mfaħħra minn tant nies ta' kulturi differenti. Illum tħossha ċittadina kburija u determinata biex tegħleb kull sfida li tiġi quddiemha. Qalet li hija kburija li issa se jkun pajjiżna li jospita din il-festa ta' għaqda u japprezza t-talenti tal-kollegi kollha tagħha. L-iffirmar tal-ftehim li jagħti l-fondi u r-riżorsi meħtieġa għall-organizzazzjoni ta' dan il-logħob sar mis-Segretarju Permanenti fil-Mi­nisteru għall-Inklużjoni u l-Kwalità tal-Ħajja, Matthew Vella, mid-Direttur Nazzjonali ta' Special Olympics, Malta Anna Calleja, u mill- president ta' Special Olympics Europe Eurasia, David Evangelista.